Átta daga verkfall um 1.900 af rúmlega 2.500 starfsmönnum fraktskipahafnarinnar í Felixstowe í Suffolk á Englandi hófst í morgun.
Nær helmingur allra gámaflutninga til og frá Bretlandi fer um þessa einu höfn, og ljóst að verkfallið mun valda einhverri röskun, þótt innflytjendur og birgjar hafi margir lagt drög að því að beina viðskiptum sínum til annarra hafna ef það dregst á langinn. Verkalýðsfélagið hafnaði í vikunni tilboði rekstraraðila hafnarinnar um sjö prósenta launahækkun og 500 punda eingreiðslu. Vísa leiðtogar félagsins til þess að hækkunin sé töluvert minni en verðbólgan í landinu, sem nú mælist yfir 10 prósent, og að gríðarlegur hagnaður sé af rekstri hafnarinnar. Eigendum hennar sé hins vegar umhugaðara um að verja og auka eigin gróða en að greiða starfsfólkinu mannsæmandi laun. Stéttarfélög í flutninga- og fólksflutningageiranum breska hafa staðið fyrir margvíslegum aðgerðum í vikunni til að berjast fyrir bættum kjörum síns fólks. Starfsfólk lesta- og járnbrautafyrirtækja fór þrisvar í sólarhringsverkfall í vikunni; starfsfólk neðanjarðarlesta og strætisvagna í höfuðborginni Lundúnum greip líka til slíkra aðgerða og það gerði einnig starfsfólk nokkurra hafna. Samningar þessara stétta hafa verið lausir um nokkra hríð og samningaviðræður litlu skilað. Stéttarfélögin hafa ítrekað gripið til afmarkaðra skyndiverkfalla til að ýta á eftir kröfum sínum, en aðgerðir vikunnar sem er að líða eru þær víðtækustu í langan tíma.
